Etteruttavalt võib öelda, et juba märtsis peaks teostuma järgmine idee, milles oma osa on PERHi verekeskusel ja Doonorite Seltsil. Mõni aasta tagasi rääkis üks pikalt Itaalias elanud doonor sellest, et sealmail motiveeritakse doonoreid verd loovutama sellega, et inimestele antakse ülevaade nende vereanalüüsist. Näitab ju vereanalüüs usaldusväärselt inimeste tervislikku seisundit ning püsidoonor omab nii ka pidevat ülevaadet mitmest olulisest tervisenäitajast. Riin Kullaste üllatus siiralt,  kui nägi, kui detailse ülevaate Itaalia doonorid oma vere seisukorrast saavad.    Pakkusime Doonorite Seltsi poolt verekeskusele välja mõtte, et lisaks kruusile või shokolaaditahvlile võiks ka Eesti doonoreid motiveerida verd loovutama sellega, et doonorid saavad ülevaate oma hemoglobiini, kolesterooli, veresuhkru jm näitajatest. Nii kaugele märtsis veel ei jõuta, küll aga saab iga PERHI verekeskust külastav doonor alates märtsist internetis juurdepääsu andmetele oma eelmistest vereloovutustest  ning võib juba internetis eeltäita vere loovutamiseks vajaliku ankeedi.